
R E F E R A T   D E   A P R O B A R E
privind atribuirea denumirii de ”Centrul Cultural Adrian Păunescu” imobilului cu destinația de ”construcții administrative și social - culturale” din municipiul Brad, strada Adrian Păunescu, nr. 1, județul Hunedoara


Municipiul Brad a accesat fonduri nerambursabile pentru obiectivul de investiții “Îmbunătăţirea calităţii vieţii populaţiei în municipiul Brad, Componenta - Modernizare și dotare centru cultural multifuncțional și Componenta - Refacere și modernizare strada Independenței și strada Liceului din municipiul Brad” prin  Programul Operațional Regional 2014 – 2020, Apelul de proiecte 13, Axa prioritară ”Sprijinirea regenerării orașelor mici și mijlocii”, Prioritatea de investiții ”Oferirea de sprijin pentru revitalizarea fizică, economică și socială a comunităților defavorizate din regiunile urbane și rurale”, Obiectivul specific 13.1 ”Îmbunătăţirea calităţii vieţii populaţiei în oraşele mici şi mijlocii din România”.
Prin acest proiect s-a avut în vedere, în primul rând, salvarea unei clădiri aflate într-o stare semnificativă de degradare, dar și punerea acesteia la dispoziția comunității prin stabilirea unor destinații cultural-artistice a spațiilor reabilitate. Astfel, clădirea reabilitată dispune de o sală multifuncțională, de un atelier de arte plastice și de o sală de muzică, dar și de spații administrative. 
Proiectul s-a finalizat în termenul asumat, lucrările fiind recepționate în luna decembrie a anului 2023. 
Imobilul clădire reabilitat, proprietatea publică a Municipiului Brad, identificat prin C.F. Nr. 63047 Brad, este situat pe strada Adrian Păunescu, nume atribuit acestei străzi încă din anul 2015.
Marele poet, Adrian Păunescu, a cunoscut Bradul și județul Hunedoara în perioada Cenaclului Flacăra. Aici a scos din uitare figuri de legendă din istoria neamului românesc, precum Horea, Cloșca, Crișan și Avram Iancu, punând în valoare aceste locuri și folclorul autentic legat de acești eroi.
În viața socială a Bradului, Adrian Păunescu s-a implicat foarte mult ca și parlamentar al județului Hunedoara, a fost legat de oamenii Bradului și de aspirațiile lor. 
În anul 2008, poetului i s-a conferit titlul de Cetățean de Onoare al municipiului Brad, ocazie cu care a făcut un legământ față de brădeni: ”Orice ar fi să fie/ Bine, rău,/ Contați, ca pe un frate/ Și pe cuvântul meu! Orice ar fi să fie/ Rău sau bine/ Contați, ca pe un frate/ Și pe mine!/ Până la capăt cu poporul meu,/Așa să îmi ajute Dumnezeu!”.
În memoria poetului, ca urmare a implicării sale în viața culturală și socială a municipiului Brad, am inițiat prezentul proiect de hotărâre prin care am propus atribuirea denumirii de ”Centrul Cultural Adrian Păunescu” imobilului cu destinația de ”construcții administrative și social - culturale ” din municipiul Brad, strada Adrian Păunescu, nr. 1, județul Hunedoara și îl supun spre dezbatere și aprobare plenului Consiliului Local al Municipiului Brad în forma prezentată.
Precizez că, în conformitate cu prevederile art. 3 alin. (1) din O.G. nr. 63/2002 privind atribuirea sau schimbarea de denumiri, aprobată prin Legea nr. 48/2003 cu modificările și completările ulterioare, a fost  obținut Avizul favorabil nr. 3/02.04.2024 al Comisiei de atribuire de denumiri a județului Hunedoara.
Invoc în susținerea propunerii mele prevederile art. 2 lit. d), art. 3 alin.(1) din Ordonanța Guvernului nr. 63/2002 privind atribuirea sau schimbarea de denumiri, cu modificările și completările ulterioare, ale Ordinului nr. 564/2008 pentru aprobarea Regulamentului de funcţionare a comisiei de atribuire de denumiri judeţene, respectiv a municipiului Bucureşti, precum și ale art.129 alin. (1), alin. (2) lit. c) și lit. d), alin. (6) lit. d), alin. (7) lit. d) și lit. s) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.

